NARIADENIE KOMISIE (EÚ) č. 428/2010

z 20. mája 2010,

ktorým sa vykonáva článok 14 smernice Európskeho parlamentu a Rady 2009/16/ES s ohľadom na rozšírené inšpekcie lodí

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Európskeho parlamentu a Rady 2009/16/ES z 23. apríla 2009 o štátnej prístavnej kontrole (1), a najmä na jej článok 14 ods. 4,

keďže:

PRIJALA TOTO NARIADENIE:

Článok 1

Zoznam špecifických prvkov, ktoré sa majú preveriť pri rozšírenej inšpekcii

Rozšírená inšpekcia, ako je uvedené v článku 14 smernice 2009/16/ES, pozostáva minimálne z overenia špecifických prvkov uvedených v prílohe k tomuto nariadeniu.

V prípade, ak pre určitý typ lode nie sú uvedené žiadne špecifické oblasti, ako je vymedzené v smernici 2009/16/ES, použije inšpektor svoj profesionálny úsudok na rozhodnutie o potrebnosti a hĺbke inšpekcie prvkov, s cieľom skontrolovať celkový stav v týchto oblastiach.

Článok 2

Nadobudnutie účinnosti a uplatňovanie

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 1. januára 2011.

(1) Ú. v. EÚ L 131, 28.5.2009, s. 57.

PRÍLOHA

ZOZNAM ŠPECIFICKÝCH PRVKOV, KTORÉ SA MAJÚ PREVERIŤ PRI ROZŠÍRENEJ INŠPEKCII

(ako je uvedené v článku 14 ods. 4 smernice 2009/16/ES)

A. Všetky typy lodí

a) Stav konštrukcie

— stav trupu a palúb

b) Vodotesnosť/odolnosť voči vplyvom počasia

— vodotesné dvere/dvere schopné vzdorovať počasiu

— ventilátory, vzduchové potrubia a obšívka

— prielezy

c) Núdzové systémy

— simulovaný výpadok prúdu/spustenie núdzového generátora

— núdzové osvetlenie

— skúška podpalubných čerpadiel

— skúška uzatváracích zariadení/vodotesných dverí

— skúška kormidelného systému vrátane núdzového kormidla

d) Rádiová komunikácia

— skúška náhradného zdroja energie

— skúška hlavného zariadenia vrátane prostriedkov na príjem informácií o námornej bezpečnosti

— skúška prenosných prístrojov systému GMDSS (Globálny námorný núdzový a bezpečnostný systém) na príjem veľmi krátkych vĺn (VKV)

e) Protipožiarna bezpečnosť

— požiarne cvičenie vrátane preukázania schopnosti používať požiarnický výstroj a hasiace prístroje a zariadenia

— skúška núdzového protipožiarneho čerpadla (s dvoma protipožiarnymi hadicami)

— skúška diaľkovo ovládaného zastavenia ventilátorov a súvisiacich požiarnych klapiek

— skúška diaľkového núdzového zastavenia palivových čerpadiel

— skúška diaľkovo ovládaných rýchlo sa zatvárajúcich ventilov

— protipožiarne dvere

— pevné zariadenia na likvidáciu požiarov a príslušné hlásiče

f) Poplašné zariadenia

— skúška požiarnych hlásičov

g) Životné a pracovné podmienky

— stav uväzovacích zariadení vrátane strojného vybavenia

h) Záchranné prostriedky

— spúšťacie zariadenie pre záchranné člny (pokiaľ existuje dôkaz o nepoužívaní, musí sa záchranný čln spustiť na vodu)

i) Prevencia znečistenia

— skúška zariadenia na filtrovanie oleja

B. Lode prepravujúce voľne ložený náklad/zmiešaný hromadný náklad (ak prepravujú pevný voľne ložený náklad)

Okrem prvkov uvedených v oddiele A sa za súčasť rozšírenej kontroly lodí na prepravu voľne loženého nákladu považujú nasledujúce prvky:

a) Dokumentácia

Overenie, že na palube sa nachádzajú nasledujúce dokumenty, kompletné a schválené vlajkovým štátom alebo uznanou organizáciou:

— Program rozšírených inšpekcií (ESP) vrátane: i) správ z prehliadok konštrukcie ii) správ o nameranej hrúbke iii) správ hodnotiacich stav

— kontroly, či prepravovaný náklad má osvedčenie na prepravu nebezpečných vecí

— schválenie nakladacieho zariadenia

b) Stav konštrukcie

— stav priečok a obrúb otvorov

— záťažové nádrže Musí sa preskúšať aspoň jedna záťažová nádrž v nákladovom priestore najprv z revíznej šachty/palubného vstupu a inšpektor do nej vstúpi, ak sa stanovia jasné dôvody na základe zistenia a záznamov programu rozšírených inšpekcií (ESP).

C. Tanker na prepravu plynu, chemický tanker

Okrem prvkov uvedených v oddiele A sa za súčasť rozšírenej kontroly tankerov na prepravu plynu a chemických tankerov považujú nasledujúce prvky:

a) Dokumentácia

— kontrola, či je prepravovaný výrobok uvedený v príslušnom osvedčení o spôsobilosti

b) Manipulácia s nákladom

— kontrolné a bezpečnostné zariadenia týkajúce sa teploty, tlaku a úbytku obsahu nákladných nádrží

— zariadenie na analýzu kyslíka a merač výbušnosti vrátane ich kalibrácie. Dostupnosť chemického detekčného zariadenia (mechy) s primeraným počtom vhodných detekčných trubíc pre špecifický prepravovaný náklad

— skúška spŕch na palube

c) Protipožiarna bezpečnosť

— skúška pevných protipožiarnych zariadení na palube (podľa požiadaviek prepravovaných výrobkov)

d) Životné a pracovné podmienky

— kabínové núdzové súpravy s respirátormi a prostriedkami na ochranu očí, ak si to vyžadujú prepravované výrobky uvedené v príslušnom osvedčení o spôsobilosti

D. Lode na prepravu všeobecného nákladu, kontajnerové lode, lode na prepravu mrazených výrobkov, lode na prepravu ťažkých nákladov, lode na servis na mori, lode na osobitné účely, modu, plávajúcich výrobných, skladovacích a vykladacích jednotiek (FPSO), iné typy lodí

Okrem prvkov uvedených v oddiele A sa za súčasť rozšírenej kontroly lodí uvedených v tomto oddiele považujú nasledujúce prvky:

a) Vodotesnosť/odolnosť voči vplyvom počasia

— stav krytov otvorov

— prístup do nákladných priestorov/nádrží

b) Manipulácia s nákladom

— zariadenia na nakladanie

— zariadenia na upevnenie

E. Ropné tankery/obo (ak sú certifikované ako ropné tankery)

Okrem prvkov uvedených v oddiele A sa za súčasť rozšírenej kontroly ropných tankerov považujú nasledujúce prvky:

a) Dokumentácia

Overenie, že na palube sa nachádzajú nasledujúce dokumenty, kompletné a schválené vlajkovým štátom alebo uznanou organizáciou:

— Program rozšírených inšpekcií (ESP) vrátane: i) správ z prehliadok konštrukcie ii) správ o nameranej hrúbke iii) správ hodnotiacich stav

— osvedčenie pre palubný penový systém

b) Stav konštrukcie

— záťažové nádrže Musí sa preskúšať aspoň jedna záťažová nádrž v nákladovom priestore najprv z revíznej šachty/palubného vstupu a inšpektor do nej vstúpi, ak sa stanovia jasné dôvody na základe zistenia a záznamov programu rozšírených inšpekcií (ESP).

c) Protipožiarna bezpečnosť

— pevné palubové penové systémy

— kontrola tlaku inertného plynu a jeho obsahu kyslíka

F. Vysokorýchlostné osobné plavidlá, osobné lode, osobné lode typu ro-ro

Okrem prvkov uvedených v oddiele A sa za súčasť rozšírenej kontroly osobných lodí považujú nasledujúce prvky:

Ak sa to považuje za vhodné, môžu časti kontroly na prevozných lodiach ro-ro a osobných vysokorýchlostných plavidlách, uvedené v smernici Rady 1999/35/ES (1), pokračovať aj počas vyplávania lode z prístavu alebo vplávania lode do prístavu členského štátu so súhlasom kapitána alebo prevádzkovateľa lode, s cieľom preukázať, že trajekt alebo plavidlo naďalej spĺňa všetky potrebné požiadavky na bezpečnú prevádzku. Inšpektori štátnej prístavnej kontroly nesmú prekážať v prevádzke lode alebo spôsobiť situáciu, pri ktorej by podľa úsudku kapitána mohlo dôjsť k ohrozeniu bezpečnosti cestujúcich, posádky a lode.

a) Dokumentácia

Zdokumentovaný dôkaz o:

— príprave zvládania davu

— nácviku oboznamovania sa s postupmi

— bezpečnostnom výcviku pre personál zabezpečujúci priamu záchrannú pomoc cestujúcim v priestoroch pre cestujúcich, a najmä starším a zdravotne postihnutým osobám v núdzi

— nácviku krízového manažmentu a riadenia ľudského správania

b) Vodotesnosť/odolnosť voči vplyvom počasia

— dvere na prove a korme, pokiaľ je to vhodné

— skúška diaľkového a miestneho ovládania vodotesných priečok vo dverách

c) Núdzové systémy

— povedomie posádky o bezpečnostnom pláne v prípade poškodenia

d) Manipulácia s nákladom

— zariadenia na upevnenie, ak je to vhodné

e) Protipožiarna bezpečnosť

— skúšky diaľkového a lokálneho ovládania požiarnych klapiek

f) Poplašné zariadenia

— skúška palubného rozhlasu

— skúška detekcie požiaru a poplašného systému

g) Záchranné prostriedky

— cvičenie na opustenie lode (vrátane spustenia záchranného člna na vodu)

G. Nákladná loď typu ro-ro

Okrem prvkov uvedených v oddiele A sa za súčasť rozšírenej kontroly nákladných lodí typu ro-ro považujú nasledujúce prvky:

a) Vodotesnosť/odolnosť voči vplyvom počasia

— dvere na prove a korme

b) Manipulácia s nákladom

— zariadenia na upevnenie

(1) Ú. v. ES L 138, 1.6.1999, s. 1.